Sagredo: “L’Ajuntament atendrà a partir del 28 de desembre a les famílies que acudeixen a La Casita”
21/12/2015

# Sagredo: “L’Ajuntament atendrà a partir del 28 de desembre a les famílies que acudeixen a La Casita”

[![L'Alcalde de Paterna, junt amb Carmen Roca](/images/noticias/2015/12/alcalde-carmen-roca.jpg)](/images/noticias/2015/12/alcalde-carmen-roca.jpg)

21.12.2015

L’Alcalde, Juan Antonio Sagredo, ha acordat este matí amb Carmen Roca que el Consistori es farà càrrec de les prop de 120 persones que diàriament han fet ús d’este menjador solidari

L’alcalde de Paterna, Juan Antonio Sagredo, ha visitat este matí les instal•lacions del menjador solidari de La Casita que gestiona Carmen Roca. Una trobada en què ambdós han acordat que, a partir del 28 de desembre, serà l’Ajuntament de Paterna qui es faça càrrec d’ajudar a les més de 120 persones que, diàriament i durant els últims anys, han sigut atesos en la localitat per Carmen Roca.

El primer edil ha donat instruccions als Servicis Socials de l’Ajuntament de Paterna perquè contacten amb les famílies i tinguen clar com es prestarà l’ajuda a partir d’esta mateixa setmana. Les prop de 30 famílies usuàries d’este menjador social seran ara ateses pel Banc d’Aliments de Paterna i rebran targetes solidàries que podran canviar en supermercats de la localitat per menjar.

L’alcalde de Paterna ha agraït a Carmen Roca el treball realitzat durant tot este temps. “No deixarem cap persona sense atendre, tal com és el desig de Carmen Roca, a qui agraïsc sincerament la desinteressada labor que ha desenrotllat fins al moment”. Sagredo també ha avançat que “un carrer de Paterna portarà el seu nom com a reconeixement a la seua trajectòria social i el seu esperit solidari”.

Els Servicis Socials de l’Ajuntament de Paterna estan ja en permanent contacte amb Carmen Roca perquè absolutament cap persona es quede sense atendre. “La seua tasca és admirable i impagable, per això sempre ha comptat amb el suport de l’Ajuntament, com demostra l’ajuda de 70.000 euros concedida enguany i el fet que se li entregara una part de la recaptació del Llibre de Festes”.

Amb 84 anys, la seua labor social ha sigut reconeguda en diferents ocasions. L’any 2000, l’Ajuntament de Paterna li va entregar la Insígnia d’Or de la Vila de Paterna i, en els anys posteriors, també ha sigut distingida tant per la Policia Nacional com per la Policia Local de Paterna.